**ΕΣΩΤΕΡΙΚΑ ΓΝΩΡΙΣΜΑΤΑ ΤΗΣ ΜΟΝΤΕΡΝΑΣ/ΝΕΩΤΕΡΙΚΗΣ ΠΟΙΗΣΗΣ**

1. **Έλλειψη λογικής νοηματικής αλληλουχίας: Σε** πολλά από τα νεωτερικά ποιήματα – και κυρίως αυτά που επηρεάζονται από τον υπερρεαλισμό**- απουσιάζει η λογική σύνδεση των νοημάτων** και η **ενότητα του χώρου και του χρόνου** που χαρακτηρίζουν την παλαιότερη ποίηση.

 Η σύνδεση των νοημάτων είναι συνειρμική και η ενότητα του χώρου και του χρόνου «σπάει». Έτσι, αναδεικνύεται μια άλλη λογική, για να εκφράσει την υποκειμενικότητα, την αλήθεια του ατόμου, και τον εσωτερικό του κόσμο.

**ΠΑΡΑΔΕΙΓΜΑ**

(… )Ἄσε νά σοῦ κουμπώσω τό πουκάμισο — τί δυνατό τό στῆθος σου,

— τί δυνατό φεγγάρι, — ἡ πολυθρόνα, λέω — κι ὅταν σηκώνω τό

φλιτζάνι ἀπ' τό τραπέζι

μένει ἀπό κάτω μιά τρύπα σιωπή, βάζω ἀμέσως τήν παλάμη μου

ἐπάνω

νά μήν κοιτάξω μέσα, — ἀφήνω πάλι τό φλιτζάνι στή θέση του·

καί τό φεγγάρι μιά τρύπα στό κρανίο τοῦ κόσμου — μήν κοιτάξεις

μέσα,

εἶναι μιά δύναμη μαγνητική πού σέ τραβάει — μήν κοιτάξεις, μήν

κοιτᾶχτε,

 ἀκοῦστε με πού σᾶς μιλάω — θά πέσετε μέσα (…)

 Γ. Ρίτσος, Η σονάτα του σεληνόφωτος

**ΣΧΟΛΙΑ**

Η συγκεκριμένη ποιητική σύνθεση του Γιάννη Ρίτσου (όπως τίθεται προγραμματικά από τις σκηνικές οδηγίες της εισαγωγής) αποτελεί έναν μονόλογο- εξομολόγηση μιας ηλικιωμένης γυναίκας σε ένα βουβό κι αμέτοχο νέο. Στο απόσπασμα αυτό ο μονόλογος της γυναίκας γίνεται σχεδόν παραληρηματικός και χάνει κάθε λογικό ειρμό και συνοχή. Οι λέξεις αποτυπώνουν τις εφιαλτικές εικόνες που γεννά το υποσυνείδητό της και συνδέονται μεταξύ τους όχι λογικά, αλλά συνειρμικά («τί δυνατό τό στῆθος σου, — τί δυνατό φεγγάρι,… μιά τρύπα σιωπή…»). Η αδυναμία της γυναίκας να επεξεργαστεί λογικά τα αποκυήματα της φαντασίας της και να τα διακρίνει από την αντικειμενική πραγματικότητα της δημιουργεί φόβο και αγωνία , που αποδίδονται με τη συνεχή επανάληψη της αποστροφής : — μήν κοιτάξεις μήν κοιτάξεις,…. Μην κοιτᾶχτε», καθώς και τη στίξη: τα κόμματα και τις παύλες που αποτυπώνουν τον κοφτό, «ασθματικό» προφορικό λόγο του πανικού της. Ο ποιητικός λόγος αποτυπώνει εδώ με επιτυχία την υποκειμενική πραγματικότητα και τον εσωτερικό κόσμο της ηρωίδας, μέσα από την απόκλιση από τη λογική συνοχή της συμβατικής γλώσσας.

1. **Σκοτεινότητα** και **ασάφεια** του ποιητικού νοήματος, που διαμορφώνεται από:

-Τη χρήση **συμβόλων**, που πρέπει να αποκωδικοποιηθούν, με βάση την ιδιαίτερη σημασία τους στην «ποιητική γλώσσα» του συγκεκριμένου ποιητή.

- την **ελλειπτικότητα**, που καθιστά το λόγο ασαφή και υπαινικτικό.

- την **απόκλιση** του ποιητικού λόγου από μορφοσυντακτικούς και σημασιολογικούς κανόνες.

-την ασαφή ή και ανύπαρκτη σχέση του **τίτλου** με το περιεχόμενο του ποιήματος.

**ΠΑΡΑΔΕΙΓΜΑ**

**Ο Ελεγκτής**

Ἕνας μπαξές γεμάτος αἷμα

εἶν' ὁ οὐρανός

καί λίγο χιόνι

ἔσφιξα τά σκοινιά μου

πρέπει καί πάλι νά ἐλέγξω

τ' ἀστέρια

ἐγώ

κληρονόμος πουλιῶν

πρέπει

ἔστω καί μέ σπασμένα φτερά

νά πετάω.

 Μ. Σαχτούρης , (Τά φάσματα ἤ ἡ χαρά στόν ἄλλο δρόμο, 1958)

ΣΧΟΛΙΑ

Στο συγκεκριμένο ποίημα ανιχνεύονται βασικά σύμβολα με ιδιαίτερη σημασία στην προσωπική ποιητική γλώσσα του ποιητή, όπως είναι « ο ουρανός», το «αίμα» και το «χιόνι». Ο λόγος είναι ελλειπτικός, αποτελείται από σύντομους ή και μονολεκτικούς στίχους («εγώ», «πρέπει»), με τολμηρές και απροσδόκητες εικόνες ( ο ουρανός ματωμένος μπαξές, ο άνθρωπος- πουλί ελεγκτής των αστεριών) που συνδέονται συνειρμικά μεταξύ τους. Το θεματικό κέντρο του ποιήματος δεν εντοπίζεται εύκολα, αλλά προϋποθέτει την αποκωδικοποίηση των συμβόλων: Ο ματωμένος ουρανός είναι ο χώρος των ιδανικών και των αξιών που «μάτωσαν» ανεπανόρθωτα από τον πόλεμο ( τον Β’ Παγκόσμιο και τον Εμφύλιο), ενώ ο ελεγκτής των αστεριών –κληρονόμος πουλιών είναι ο ποιητής. Ο τίτλος , επίσης, δεν παραπέμπει άμεσα στο περιεχόμενο του ποιήματος. Αυτή η σκοτεινότητα του ποιητικού λόγου προϋποθέτει την ενεργητική συμμετοχή του αναγνώστη στη διαδικασία κατανόησης του «μηνύματος», γεγονός που συνιστά την ιδιαίτερη γοητεία του.

3. **Δραματικότητα** του στίχου, σε αντίθεση με τον λυρισμό της παλιότερης ποίησης.

 -Οι **λέξεις** τοποθετούνται έξω από τη συντακτική τους μονάδα, στην άκρη ενός στίχου με κλιμακωτή διάταξη ή επαναλαμβάνονται επίμονα στην αρχή ή στο τέλος συνεχών στίχων ή αποτελούν μόνες τους έναν στίχο, **για να δώσουν έμφαση, να υπογραμμίσουν, να αντιδιαστείλουν ποιητικά νοήματα.**

**-** Ο λόγος είναι λιτός και αφαιρετικός, ουσιαστικά και ρήματα συνδυάζονται με τρόπο απροσδόκητο.

**-** Αξιοποιούνται κυρίως το α’ και β΄ ρηματικό πρόσωπο , που εκφράζουν την υποκειμενικότητα της προσωπικής εξομολόγησης και τον πραγματικό ή φανταστικό διάλογο του εγώ με το εσύ, που προκαλεί τα έντονα συναισθήματα.

ΠΑΡΑΔΕΙΓΜΑ Ι

(…)

Μονάχα γιατί τόσο ὡραῖα μ' ἀγάπησες

ἔζησα, νά πληθαίνω

τά ὀνείρατά σου, ὡραῖε, πού βασίλεψες

κι ἔτσι γλυκά πεθαίνω

μονάχα γιατί τόσο ὡραῖα μ' ἀγάπησες.

 Μ. Πολυδούρη, Οἱ τρίλιες πού σβήνουν, 1928)

ΠΑΡΑΔΕΙΓΜΑ ΙΙ

Απροσδοκίες

(...)

Όσο δε ζεις να μ' αγαπάς.

Ναι ναι μου φτάνει το αδύνατον.

Κι άλλοτε αγαπήθηκα απ' αυτό.

Όσο δε ζεις να μ' αγαπάς.

Διότι νέα σου δεν έχω.

Κι αλίμονο αν δε δώσει

σημεία ζωής το παράλογο.

 Από τη συλλογή Χαίρε ποτέ (1988) της Κικής Δημουλά

**ΣΧΟΛΙΑ**

Στο ποίημα της Μαρίας Πολυδούρη είναι έντονος ο λυρικός χαρακτήρας. Πλούσια και έντονα είναι τα συναισθήματα που εκφράζει το ποιητικό υποκείμενο προς τον απόντα αγαπημένο. Ο δικός του θάνατος («βασίλεψες») οδηγεί αναπόφευκτα και στον δικό της: κι εκείνη «γλυκά πεθαίνει», ευτυχής που αξιώθηκε μια «τόσο ωραία» αγάπη. Σε επίπεδο μορφής, ο λυρισμός ανιχνεύεται στα πλούσια εκφραστικά μέσα που αξιοποιούνται, για να αποδώσουν την απόλυτη, ιδανική αγάπη: συνδυασμός α’ και β΄ προσώπου (σαν νοερός διάλογος του ποιητικού εγώ με το εσύ που απουσιάζει),την επανάληψη του πρώτου στίχου στο τέλος, τις μεταφορές («βασίλεψες», «γλυκά πεθαίνω»). Ο στίχος έχει ρυθμό χάρη στο μέτρο (ιαμβικό) , την ομοιοκαταληξία, την επανάληψη. Τα συναισθήματα είναι έντονα, αλλά η έκφρασή τους αναδύει πραότητα, ηρεμία: το ποιητικό υποκείμενο αποδέχεται το τέλος, αφού αξιώθηκε να ζήσει μια τέτοια αγάπη, που έδωσε νόημα στην ύπαρξή της.

Στο ποίημα της Κικής Δημουλά παρακολουθούμε ένα διάλογο ανάμεσα στο ποιητικό υποκείμενο και το αγαπημένο «εσύ» που δεν είναι πια στη ζωή. Ο τρόπος έκφρασης όμως είναι ριζικά διαφορετικός: Ο λόγος είναι λιτός και αφαιρετικός, βασίζεται αποκλειστικά στα ρήματα και τα ουσιαστικά , το λεξιλόγιο απλό και καθημερινό, οργανώνεται σε μικρές, κοφτές προτάσεις που θυμίζουν …τελεσίγραφο! Με αυτά τα λιτά, αντιποιητικά μέσα εκφράζεται μια διαφορετική ποιότητα συναισθημάτων, μια άλλη στάση απέναντι στην απώλεια: Εδώ δεν έχουμε την ήρεμη αποδοχή του τέλους, αλλά την άρνηση της ποιήτριας να συμβιβαστεί με αυτό και την «απαίτησή» της να συνεχίσει να την αγαπά αυτός που δεν βρίσκεται πια στη ζωή! Αυτή η παράλογη άρνηση αποδίδεται με οξύμωρα σχήματα: «όσο δε ζεις», «μου φτάνει το αδύνατον..», «αλίμονο αν δε δώσει σημεία ζωής το παράλογο», αλλά και με τη χρήση του Ενεστώτα για την ύπαρξη του αγαπημένου και τις προσδοκίες της απ’ αυτόν. Η επανάληψη του αιτήματος να την αγαπά «όσο δεν ζει» δίνει ρυθμό στο ποίημα και κυρίως υπογραμμίζει τη βαθύτερη ανάγκη για συνέχεια της ύπαρξης και της επαφής με το αγαπημένο πρόσωπο. Η δραματική ένταση δεν είναι εδώ κραυγαλέα, αλλά υπόκωφη, όπως ακριβώς αρμόζει στο μεγάλο πόνο, δημιουργώντας, έτσι ένα αισθητικό αποτέλεσμα υψηλής συγκίνησης και ευαισθησίας.

**ΑΣΚΗΣΗ ΕΜΠΕΔΩΣΗΣ**

Στο ποίημα που ακολουθεί α) να εντοπίσετε χαρακτηριστικά της μοντέρνας ποιητικής έκφρασης και β) να επισημάνετε τα εκφραστικά μέσα με τα οποία αισθητοποείται το βίωμα του ποιητικού υποκειμένου.

Κώστας Καρυωτάκης «Πρέβεζα»

Θάνατος είναι οι κάργες που χτυπιούνται

στους μαύρους τοίχους και στα κεραμίδια,

θάνατος οι γυναίκες που αγαπιούνται

καθώς να καθαρίζουνε κρεμμύδια.

Θάνατος οι λεροί, ασήμαντοι δρόμοι

με τα λαμπρά, μεγάλα ονόματά τους,

ο ελαιώνας, γύρω η θάλασσα, κι ακόμη

ο ήλιος, θάνατος μέσα στους θανάτους.

Θάνατος ο αστυνόμος που διπλώνει,

για να ζυγίσει, μια «ελλιπή» μερίδα,

θάνατος τα ζουμπούλια στο μπαλκόνι

κι ο δάσκαλος με την εφημερίδα.

Βάσις, Φρουρά, Εξηκονταρχία Πρεβέζης.

Την Κυριακή θ’ ακούσουμε τη μπάντα.

Επήρα ένα βιβλιάριο Τραπέζης,

Πρώτη κατάθεσις δραχμαί τριάντα.

Περπατώντας αργά στην προκυμαία,

«υπάρχω;» λες, κι ύστερα: «δεν υπάρχεις!»

Φτάνει το πλοίο. Υψώνει σημαία.

Ίσως έρχεται ο κύριος Νομάρχης.

Αν τουλάχιστον, μέσα στους ανθρώπους

αυτούς, ένας επέθαινε από αηδία…

Σιωπηλοί, θλιμμένοι, με σεμνούς τρόπους,

θα διασκεδάζαμε όλοι στην κηδεία.

<https://video.link/w/VSUKb>